7. BEARTAS IOMPAIR

1. 31985 R 3821: Rialachán (CEE) Uimh. 3821/85 ón gComhairle an 20 Nollaig 1985 maidir le trealamh taifeadta in iompar de bhóthar, mar atá arna leasú go deireanach le:

- 32002 R 1360: Rialachán (CE) 1360/2002 ón gCoimisiún an 13.6.2002 (IO L 207, 5.8.2002, lch. 1).

De mhaolú ar Airteagal 3(1) de Rialachán (CEE) Uimh. 3821/85, ní bheidh feidhm sa Liotuáin go dtí an 31 Nollaig 2005 ag an gceanglas trealamh taifeadta a shuiteáil agus a úsáid i bhfeithiclí arna gclárú d'iompar paisinéirí nó earraí de bhóthar maidir le feithiclí arna dtáirgeadh roimh 1987 a ghabhann go heisiach d'oibríochtaí iompair intíre. Déanfaidh tiománaithe d'fheithiclí den sórt sin a n-uaireanta tiomána agus a dtréimhsí sosa a thaifeadadh trí leas a bhaint as logleabhar pearsanta.

2. 31992 L 0014: Treoir 92/14/CEE ón gComhairle an 2 Márta 1992 maidir le teorannú oibríochtaí de chuid eitleán arna bhfolú ag Cuid II, Caibidil 2, Imleabhar 1 d'Iarscríbhinn 16 a ghabhann leis an gCoinbhinsiún ar Eitlíocht Shibhialta Idirnáisiúnta, an dara heagrán (1988) (IO L 76, 23.3.1992, lch. 21), mar atá arna leasú go deireanach le:

- 32001 R 0991: Rialachán (CE) Uimh. 991/2001 ón gCoimisiún an 21.5.2001 (IO L 138, 22.5.2001, lch. 12).

De mhaolú ar Airteagal 2(2) de Threoir 92/14/CEE, ní bheidh feidhm sa Liotuáin ag Aerfort Idirnáisiúnta Kaunas go dtí an 31 Nollaig 2004 ag na coinníollacha atá leagtha síos sa Treoir sin i leith eitleáin atá ar chlár tríú tíortha nach baill den Aontas Eorpach agus atá á n-oibriú ag daoine nádúrtha nó dlítheanacha arna mbunú sna tíortha sin. Cloífidh an Liotuáin leis an amchlár seo a leanas chun cóimheas gluaiseachtaí de chuid eitleáin a théann thar na teorainneacha bunaithe torainn a laghdú: ó 80 % d'iomlán na dtuirlingtí arna ndéanamh i 2001 go 70 % faoi dheireadh 2002, 45 % faoi dheireadh 2003 agus 25 % faoi dheireadh 2004.

3. 31993 R 3118: Rialachán (CEE) Uimh. 3118/93 ón gComhairle an 25 Deireadh Fómhair 1993 ag leagan síos na gcoinníollacha faoina bhféadfaidh carraeirí neamhchónaitheacha seirbhísí náisiúnta iompair tharlaithe de bhóthar a oibriú laistigh de Bhallstát (IO L 279, 12.11.1993, lch. 1), mar atá arna leasú go deireanach le:

- 32002 R 0484: Rialachán (CE) Uimh. 484/2002 ó Pharlaimint na hEorpa agus ón gComhairle an 1.3.2002 (IO L 76, 19.3.2002, lch. 1).

(a) De mhaolú ar Airteagal 1 de Rialachán (CEE) Uimh. 3118/93 agus go dtí deireadh an dara bliain tar éis dháta an aontachais, eisiafar carraeirí arna mbunú sa Liotuáin ó sheirbhísí náisiúnta tarlaithe de bhóthar a oibriú sna Ballstáit eile agus eisiafar carraeirí arna mbunú sna Ballstáit eile ó sheirbhísí náisiúnta tarlaithe de bhóthar a oibriú sa Liotuáin.

(b) Roimh dheireadh an dara bliain tar éis dháta an aontachais, tabharfaidh Ballstáit fógra don Choimisiún á rá an bhfadóidh siad an tréimhse seo ar feadh dhá bhliain ar a mhéid nó an gcuirfidh siad Airteagal 1 den Rialachán i bhfeidhm go hiomlán feasta. Cheal fógra den sórt sin, beidh feidhm ag Airteagal 1 den Rialachán. Carraeirí arna mbunú sna Ballstáit sin ina bhfuil feidhm ag Airteagal 1 den Rialachán, is iad amháin a fhéadfaidh seirbhísí tarlaithe náisiúnta de bhóthar a oibriú sna Ballstáit eile sin ina bhfuil feidhm freisin ag Airteagal 1 den Rialachán.

(c) Roimh dheireadh an ceathrú bliain tar éis dháta an aontachais, i gcás suaitheadh tromchúiseach ar an margadh náisiúnta tarlaithe de bhóthar, nó bagairt dá leithéid, tabharfaidh Ballstáit nach bhfuil feidhm ag Airteagal 1 den Rialachán iontu de bhua mhír (b) thuas fógra don Choimisiún á rá an bhfadóidh siad an tréimhse seo ar feadh bliana ar a mhéid nó an gcuirfidh siad Airteagal 1 den Rialachán i bhfeidhm go hiomlán feasta. Cheal fógra den sórt sin, beidh feidhm ag Airteagal 1 den Rialachán. Carraeirí arna mbunú sna Ballstáit sin ina bhfuil feidhm ag Airteagal 1 den Rialachán, is iad amháin a fhéadfaidh seirbhísí tarlaithe náisiúnta de bhóthar a oibriú sna Ballstáit eile sin ina bhfuil feidhm freisin ag Airteagal 1 den Rialachán.

(d) Fad nach bhfuil feidhm ag Airteagal 1 den Rialachán go hiomlán sna Ballstáit go léir, féadfaidh na Ballstáit ina bhfuil feidhm ag Airteagal 1 den Rialachán de bhua mhír (b) nó (c) thuas dul ar iontaoibh an nós imeachta atá leagtha amach thíos.

Nuair atá suaitheadh ar mhargadh náisiúnta de chuid Ballstát dá dtagraítear san fhomhír sin roimhe seo nó ar chodanna de de bharr cabatáiste nó arna ghéarú aige, ar nós farasbarr soláthair thar éileamh nó baol do chobhsaíocht airgeadais nó marthanas líon suntasach gnóthas tarlaithe de bhóthar, cuirfidh an Ballstát sin an Coimisiún agus na Ballstáit eile ar an eolas faoi agus déanfaidh sé na sonraí uile ábhartha a sholáthar dóibh. Ar bhonn na faisnéise sin, féadfaidh an Ballstát sin a iarraidh ar an gCoimisiún cur i bhfeidhm Airteagal 1 den Rialachán a fhionraí go hiomlán nó go páirteach, d'fhonn an staid a athbhunú ina gnáthriocht.

Scrúdóidh an Coimisiún an staid ar bhonn na sonraí arna soláthar ag an mBallstát i dtrácht agus cinnfidh sé laistigh de mhí ón iarraidh a fháil an gá bearta coimirce a ghlacadh. Beidh feidhm ag an nós imeachta atá leagtha síos sa dara fomhír, sa tríú fomhír agus sa cheathrú fomhír de mhír 3 agus i míreanna 4, 5 agus 6 d'Airteagal 7 den Rialachán.

I gcásanna práinneacha agus eisceachtúla, féadfaidh Ballstát dá dtagraítear sa chéad fhomhír thuas cur i bhfeidhm Airteagal 1 den Rialachán a fhionraí, agus fógra réasúnaithe ex-post a thabhairt don Choimisiún ina dhiaidh sin.

(e) Fad nach gcuirtear Airteagal 1 den Rialachán i bhfeidhm de bhua mhíreanna (a) go (b) thuas, féadfaidh Ballstáit rochtain ar a seirbhísí náisúnta tarlaithe de bhóthar a rialú trí údaruithe cabatáiste a mhalartú go comhleanúnach ar bhonn comhaontuithe déthaobhacha. Féadfaidh caoi an léirscaoilte iomláin a bheith san áireamh.

(f) Ní fhéadfaidh rochtain níos sriantaí ar sheirbhísí náisúnta tarlaithe de bhóthar ná mar atá ann ar dháta sínithe an Chonartha Aontachais leanúint ó éifeacht mhíreanna (a) go (d) a chur i bhfeidhm.

4. 31996 L 0026: Treoir 96/26/CE ón gComhairle an 29 Aibreán 1996 maidir le ligean isteach do ghairm an oibreora tharlaithe de bhóthar agus an oibreora iompair phaisinéirí de bhóthar agus le dioplómaí, teastais agus cruthúnais eile ar cháilíochtaí foirmiúla a aithint go frithpháirteach chun feidhmiú na saoirse bunaíochta in oibríochtaí iompair náisiúnta agus idirnáisiúnta a éascú do na hoibreoirí sin (IO L 124, 23.5.1996, lch. 1), mar atá arna leasú go deireanach le:

- 31998 L 0076: Treoir 98/76/CEE ón gComhairle an 1.10.1998 (IO L 277, 14.10.1998, lch. 17),

Ní bheidh feidhm sa Liotuáin go dtí an 31 Nollaig 2006 ag Airteagal 3(3)(c) de Threoir 92/26/CEE maidir le gnóthais iompair a ghabhann go heisiach d'oibríochtaí iompair intíre tarlaithe agus paisinéirí de bhóthar.

Sroichfidh an caipiteal atá ar fáil agus na cúlchistí de chuid na ngnóthas sin de réir a chéile na rátaí íosta atá leagtha síos san Airteagal sin i gcomhréir leis an amchlár seo a leanas:

- faoi cheann an 1 Eanáir 2004, ní foláir don ghnóthas caipiteal atá ar fáil agus cúlchistí EUR 3000 a bheith aige ar a laghad in aghaidh na feithicle arna húsáid nó EUR 150 in aghaidh an tona d'uasmheáchan údaraithe na bhfeithiclí arna n-úsáid ag an ngnóthas, nó EUR 150 in aghaidh an tsuíocháin de na feithiclí iompair phaisinéirí arna n-úsáid ag an ngnóthas, cibé acu is ísle,

- faoi cheann an 1 Eanáir 2005, ní foláir don ghnóthas caipiteal atá ar fáil agus cúlchistí EUR 5000 a bheith aige ar a laghad le haghaidh gach feithicle.

--------------------------------------------------